Jozef Marec

MUDr. Jozef Marec (* 19. apríl 1958, Turzovka) je slovenský lekár, spisovateľ a etnograf, ktorý sa vo svojej tvorbe zaoberá regiónom Kysuce.
Životopis.
Narodil sa 19. apríla 1958 v Turzovke do roľníckej rodiny. Študoval na gymnáziu, ktoré ukončil maturitou v roku 1977 a pokračoval štúdiom medicíny na Jesseniovej lekárskej fakulte v Martine. Po ukončení štúdia (1983) začal pôsobiť ako detský lekár v Kysuckej nemocnici s poliklinikou v Čadci, v rokoch 20082022 akoprimár jej Detského oddelenia. Istý čas pôsobil ako poslanec mestského zastupiteľstva a zástupca primátora v Čadci a poslanec Žilinského VÚC (zvolený v roku 2005, 2013 a 2017).
Spisovateľ a etnograf.
Začiatkom 21. storočia sa začal venovať turistike, pri ktorej navštevoval rôzne kúty Kysúc. Rozhovormi s obyvateľmi roztrúsených sídiel (lazy) zbieral materiál o kultúre a tradíciach vrchárov, ktorý postupne začal publikovať v knižne vydaných zbierkach poviedok "Bimaček" (2002, ²2016), "Bimak" (2003), "Urvisko" (2004) a "Vrstevnice" (2005), všetky ilustroval akademický maliar Ondrej Zimka. V roku 2012 vyšiel výber z predošlej tvorby doplnený o nové príbehy s názvom "Vrchárske povesti a balady" (ilustrácie Slávka Ďurníková). V týchto knihách „ide o beletristické diela, [ktoré] obsahujú zaujímavé informácie o každodennosti života na horných Kysuciach v minulosti, ale aj doklady turzovského nárečia a folklóru (najmä poverové rozprávania, rozprávky a povesti).“ Ladislav Hrubý o dielach J. Marca napísal: „Vo svojich prózach približuje čitateľom vrchárske prostredie Horných Kysúc v minulosti a súčasnosti, kraj plný krásy a tajomstva. Ide o tzv. vrchársku prózu.“
Záujmom o životné príbehy a osudy si získal dôveru a priestor pre neskorší etnografický výskum. Povolanie lekára, znalosť turzovského nárečia a práce na gazdovstve mu uľahčili nadväzovanie vzťahov: „Za základnú výskumnú metódu si Jozef Marec zvolil voľný, neštandardizovaný rozhovor a v nadväznosti na to zhotovovanie audiodokumentácie a fotodokumentácie.“ Témy jeho etnografického výskumu sú ľudové liečiteľstvo a mágia, tradičná strava na horných Kysuciach, ľudové staviteľstvo a ľudová remeselná výroba. Tieto výsledky publikoval v prácach "Tradičná ľudová strava na Horných Kysuciach" (2009), "Tradičné liečiteľstvo a ľudová mágia na horných Kysuciach" (2011) a "Drevený život, kamenný chlieb : ľudové obydlia a ľudová výroba na Kysuciach" (2015). Autor sám si najviac cení knihu o ľudovom staviteľstve, v ktorej prekročil areál horných Kysúc a pridal k nemu Bystrickú dolinu a Povinu. Kniha o ľudovej mágii má recenziu vo vedeckom časopise, kde sa píše: "„"[kniha]" je zrozumiteľná aj širšiemu publiku a každý čitateľ si v nej pravdepodobne nájde svoje. Považujem ju za mimoriadny prínos k poznaniu časti našej ľudovej kultúry a prial by som všetkým čitateľom, aby mali ešte viac príležitostí k takýmto krásnym, komplexným a hlbokým ponorom do tradičnej duchovnej kultúry regiónov Slovenska.“" Ďalšia publikácia s názvom "Svory a kadluby, črpáky a a črpačky" by mala nasledovať.
OZ Bimaček a múzeum.
Dňa 22. marca 2015 v priestoroch obecného úradu obce Podvysoká sprístupnil Jozef Marec svoju zbierku predmetov (súčasti odevov, vstupné portály domov, súseky, remeseľnícke a poľnohospodárske nástroje). Neskôr (od mája 2017 do mája 2024) múzeum sídlilo v areáli firmy Kross v Podvysokej, potom v Klokočove.
V rámci činnosti múzea a OZ Bimaček J. Marec organizuje aj kurzy a prednášky s tématikou života a tradičnej kultúry horných Kysúc.